సూర్య దేవాలయం (తంజావూరు జిల్లా)

సూర్య దేవాలయం (సూర్యనార్ కోవిల్ అని స్థానికంగా అంటారు), తమిళనాడు, తంజావూరు జిల్లాలోని అడుతురై అనే చిన్న పట్టణం సమీపంలో ఉంది. ఇది సూర్యుడు, అతని దేవేరులైన ఉషాదేవి, ప్రత్యూషాదేవిల ఆలయం. నవగ్రహాల్లోని మిగిలిన ఎనిమిది గ్రహాలకు కూడా ఇక్కడ మందిరాలున్నాయి. ఈ ఆలయం తమిళనాడులోని తొమ్మిది నవగ్రహాల ఆలయాలలో ఒకటి. దేశం లోని కొద్ది సూర్యదేవాలయాల్లో ఇది ఒకటి. తమిళనాడులో, అన్ని గ్రహాలకు మందిరాలున్న ఏకైక ఆలయం కూడా.

ప్రస్తుతం నిలిచి ఉన్న రాతి నిర్మాణం 11వ శతాబ్దంలో కులోత్తుంగ చోళుడి (1060–1118 CE) పాలనలో నిర్మితమైంది. ఆ తరువాత విజయనగర సామ్రాజ్య కాలంలో విస్తరించారు. ద్రావిడ నిర్మాణ శైలిలో నిర్మించబడిన ఈ ఆలయంలో ప్రవేశ ద్వారంపై ఐదు అంతస్తుల రాజగోపురం, ఆలయం చుట్టూ రాతిగోడ ఉన్నాయి.

నవగ్రహాలను తెల్లటి అడవి పూల అడవి అయిన వెల్లురుక్కు వనంలో నివసించమని బ్రహ్మ శపించగా, భక్తుల కోసం దాన్ని తమ నివాసంగా మార్చుకొమ్మని శివుడు వారిని ఆదేశించాదని భక్తులు నమ్ముతారు. ఈ ఆలయంలో ఉదయం 5:30 నుండి రాత్రి 9 గంటల వరకు వివిధ సమయాల్లో ఆరు రోజువారీ ఆచారాలు, రెండు వార్షిక ఉత్సవాలు జరుగుతాయి. ఈ ఆలయాన్ని తమిళనాడు ప్రభుత్వ హిందూ మత, ఛారిటబుల్ ఎండోమెంట్స్ విభాగం నిర్వహిస్తుంది.

 పురాణ గాథ 
హిందూ పురాణాల ప్రకారం, కాలవ మహర్షి కుష్టు వ్యాధితో పాటు ఇతర తీవ్రమైన వ్యాధులతో బాధపడుతున్నాడు. ఆయన నవగ్రహాలను ప్రార్థించాడు. గ్రహాలు ఆయన భక్తికి సంతోషించి, ఆ మహర్షికి వైద్యం అందించాయి. గ్రహాలకు మానవులకు వరాలను అందించే శక్తి లేదని భావించిన బ్రహ్మ, వారు చేసిన పని పట్ల కోపగించుకున్నాడు. తొమ్మిది గ్రహాలను కుష్టు వ్యాధితో బాధపడేలా శపించి, తెల్లటి పూల అడవి అయిన వెల్లురుక్కు వనంలో నివసించమని శపించి భూమికి పంపాడు. ఆ శాపం నుండి విముక్తి ప్రసాదించమని గ్రహాలు శివుడిని ప్రార్థించాయి. శివుడు వారికి ప్రత్యక్షమై ఆ ప్రదేశం వారిదేనని, అక్కడ నుండి వారిని పూజించే భక్తులను అనుగ్రహించమనీ వారికి చెప్పాడు. ప్రతీ గ్రహదేవతకు ప్రత్యేక మందిరం ఉన్న ఏకైక ఆలయం ఇది. తొమ్మిది నవగ్రహ దేవాలయాలలో శివుడు ప్రధాన దేవుడు కాని ఏకైక ఆలయం కూడా ఇదే.

 చరిత్ర 
ఈ ఆలయంలో లభించిన ఒక శాసనంలో దీనిని కులోత్తుంగ చోళుడి (1060–1118 CE) పాలనలో నిర్మించారని, దీని పేరు కులోత్తుంగచోళ-మార్తాండలయ అనీ ఉంది. ఆధునిక కాలంలో, ఈ ఆలయాన్ని తమిళనాడు ప్రభుత్వ హిందూ మత, ధార్మిక శాఖ నిర్వహిస్తుంది. సౌరశాస్త్ర రాగంలో "సూర్యమూర్తి" అని ముత్తుస్వామి దీక్షితుల పాటలో ఈ ఆలయం ప్రస్తావన ఉంది.

 నిర్మాణ శైలి 
ఈ సూర్య దేవాలయం పశ్చిమాన కుంభకోణం నుండి 15 కి.మీ, తూర్పున మాయిలదుతురై నుండి 22 కి.మీ, అడుతురై నుండి 2 కి.మీ, తిరుప్పనందల్ నుండి 8 కి.మీ, తంజావూరు నుండి 58 కి.మీ (36 మైళ్ళు) దూరంలో ఉంది. ఈ ఆలయాన్ని కుంభకోణం-మైలదుత్తురై రహదారిలోని అడుతురై, కుంభకోణం-చెన్నై రహదారిలోని తిరుప్పనందల్ ద్వారా రోడ్డు మార్గాన చేరుకోవచ్చు. ఈ ఆలయం దీర్ఘచతురస్రాకారంలో ఉంటుంది. దీని ప్రవేశ ద్వారంపై ఐదు అంతస్తుల రాజ గోపురం ఉంటుంది. మధ్య మందిరం సూర్య భగవానుడిది, దీన్ని ఎత్తైన నిర్మాణంపై నిర్మించారు. మధ్య మందిరంలో సూర్యుడు, అతని భార్యలు ఉష, ఛాయల చిత్రం ఉంది. మధ్య మందిరానికి దారితీసే హాలులో విశ్వనాథుడు, విశాలాక్షి, నటరాజ, శివకామి, వినాయకుడు, మురుగన్‌ల విగ్రహాలు ఉన్నాయి. మధ్య మందిరం ముందు గ్రహ దేవతలలో ఒకరైన గురువు (బృహస్పతి) విగ్రహం ఉంది. బుధుడు, శని, శుక్రుడు, చంద్రుడు, కుజుడు, రాహువు, కేతువు ఏడు గ్రహ దేవతలకు కూడా ప్రత్యేక మందిరాలు ఉన్నాయి. నవగ్రహాల మిగిలిన ఎనిమిది మందిరాలు సూర్యుని మందిరానికి ఎదురుగా ఉంటాయి. గురువు విగ్రహం శివుడికి పూజలు చేస్తు భంగిమలో ఉంటుంది.

 పూజలు సేవలు 
ఆలయ పూజారులు పండుగల సమయంలోను, రోజువారీగానూ పూజలు నిర్వహిస్తారు. తమిళనాడులోని ఇతర శివాలయాల మాదిరిగానే, పూజారులు బ్రాహ్మణ ఉప కులమైన శైవ సమాజానికి చెందినవారు. ఆలయ ఆచారాలు రోజుకు ఆరు సార్లు నిర్వహిస్తారు. అవి; ఉదయం 5:30 గంటలకు ఉషత్కాలం, ఉదయం 8:00 గంటలకు కలశాంతి, ఉదయం 10:00 గంటలకు ఉచికాలం, సాయంత్రం 6:00 గంటలకు సాయరక్షై, సాయంత్రం 8:00 గంటలకు ఇరందంకాలం, రాత్రి 10:00 గంటలకు అర్ధ జామం. ప్రతి ఆచారంలో నాలుగు దశలు ఉంటాయి: అభిషేకం, అలంకారం, నైవేద్యం, దీపారాధన. నాదస్వరం, తాళ సంగీతంతో, పూజారులు వేదమంత్రాల మధ్య, ధ్వజస్తంభం ముందు భక్తుల సాష్టాంగ నమస్కారాల మధ్య పూజ జరుగుతుంది. సోమవారం, శుక్రవారం వంటి వారపు ఆచారాలు, ప్రదోషం వంటి పక్షోత్సవాలు, అమావాస్య, కిరుతిగై, పౌర్ణమి, చతుర్థి వంటి మాసోత్సవాలు జరుగుతాయి.

 ఇవి కూడా చూడండి 

 దుర్గా దేవాలయం, ఐహోల్

 మూలాలు 

వర్గం:తమిళనాడు దేవాలయాలు
వర్గం:సూర్య దేవాలయాలు
వర్గం:తమిళనాడులోని నవగ్రహ ఆలయాలు